### NN 45/2022 (13.4.2022.), Odluka Agencije za elektroničke medije klasa: 612-12/20-02/0011, urbroj: 567-06-22-18 od 7. travnja 2022. o trajnom oduzimanju koncesije za obavljanje djelatnosti televizije

Agencija za elektroničke medije

571

Vijeće za elektroničke medije u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Damir Bučević, Vanja Gavran, Katija Kušec, Anita Malenica i Davor Marić, kao članovi Vijeća, u postupku nad radom nakladnika – GLAS PODRAVINE d.o.o., Koprivnica, na temelju članka 90. stavka 1. točke 2. Zakona o elektroničkim medijima (»Narodne novine« broj 111/21) na 15-22 sjednici održanoj 7. travnja 2022., donijelo je sljedeću

ODLUKU

I. Trajno se oduzima koncesija za obavljanje djelatnosti pružanja medijske usluge radija na području grada Koprivnice (G-KC), nakladniku radija – trgovačkom društvu GLAS PODRAVINE d.o.o., Koprivnica, Dravska ulica 17, OIB: 25232881495.

II. Ugovor Br. R-07/20 od 28. svibnja 2020. o koncesiji za obavljanje djelatnosti pružanja medijske usluge radija na području grada Koprivnice (G-KC); 94,1 MHz, prestaje važiti danom izvršnosti odluke o trajnom oduzimanju koncesije.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. stavka 7. i 8. Zakona o elektroničkim medijima (»Narodne novine« broj 153/09, 84/11, 94/13 i 136/13), Vijeće za elektroničke medije (dalje: Vijeće) na 7-20 sjednici održanoj 19. veljače 2020., a na temelju Obavijesti o namjeri davanja koncesija za obavljanje djelatnosti pružanja medijskih usluga radija br. 3/20, klasa: UP/I-612-12/20-02/0003, urbroj: 567-06/04-20-01 (»Narodne novine« broj 10/20) i provedenoga postupka utvrđivanja postojanja uvjeta za davanje koncesije donijelo je Odluku o izboru najpovoljnijeg ponuditelja za obavljanje djelatnosti pružanja medijske usluge radija na području grada Koprivnice (G-KC), trgovačkom društvu GLAS PODRAVINE d.o.o. Koprivnica (dalje: nakladnik). Koncesija je dana na rok od 9 godina.

Po donošenju odluke nakladnik je obavio tehnički pregled te su sukladno odredbama Zakona o elektroničkim medijima, Agencija za elektroničke medije (dalje: Agencija) te nakladnik sklopili Ugovor Br. R-07/20 od 28. svibnja 2020. o koncesiji za obavljanje djelatnosti pružanja medijske usluge radija na području grada Koprivnice (G-KC); 94,1 MHz.

Agencija je sredinom mjeseca ožujka 2022. godine saznala kako nakladnik ne emitira radijski program putem dodijeljene radijske frekvencije (zemaljskim putem) te je od nakladnika zatraženo očitovanje o navedenom.

Agencija je 18. ožujka 2022. zaprimila dopis nakladnika GLAS PODRAVINE d.o.o. u kojem se u bitnome navodi:

»U vezi neemitiranja na frekvenciji 94,1, a prema dozvoli Broj RT-00160/2020 očitujemo se kako slijedi:

Glas Podravine d.o.o. vlasnik je Radija Glas Podravine (RGP) koji je koncesiju za emitiranje ishodio 2020. godine te emitirao program u skladu s njenim odredbama.

– u listopadu 2021. godine došlo je do prekida emitiranja na frekvenciji 94,1 MHz. Nakon pregleda stručnih osoba, utvrđeno je da je isto nastalo zbog kvara na dotrajaloj anteni koja je bila postavljena na adresi Matije Gupca 2, Koprivnica. Za demontažu antene bila su potrebno tri tjedna, zbog nepristupačnosti terena i nepostojanja raspoložive dizalice dovoljne visine. Nakon što je antena dostavljena ovlaštenom serviseru u Zagrebu, utvrđeno je da se ona ne može popraviti te da je potrebno kupiti novu, zajedno s pripadajućim nosačima i kabelima

– demontaža stare antene, nabava nove antene i njeno ponovno postavljanje predstavljali su značajan neplanirani financijski izdatak koje Društvo nije moglo osigurati. S obzirom na drastično smanjenje prihoda, prvenstveno zbog smanjenih marketinških potreba za vrijeme epidemije koronavirusa, kao i nastojanja sanacije postojećih obveza prema dobavljačima te osiguravanje redovnog poslovanja i isplate plaća, poreza i doprinosa u zakonskim rokovima. Društvo nije bilo u mogućnosti kupiti novu antenu i pripadajuće komponente te ugovoriti potrebne radove

– naglašavamo da Radio Glas Podravine cijelo vrijeme i bez prekida (osim zbog povremenog redovnog održavanja) svoj program emitira putem live streama na adresi http://radio.hr

– Glas Podravine d.o.o. trenutno je, zbog smanjenja troškova poslovanja, u procesu preseljenja na novu lokaciju, na adresu Dravska 17. Koprivnica. Javni bilježnik u Koprivnici pokrenuo je proces promjene sjedišta tvrtke pri Trgovačkom sudu u Bjelovaru te očekujemo skoru promjenu u Sudskom registru

– Društvo je 3. ožujka 2022. godine prikupilo dovoljna financijska sredstva i kupilo antenu kao i potrebne pripadajuće komponente te su nakon loga s izvođačem ugovoreni radovi na elektroinstalacijama i postavljanju opreme na lokaciji – Dravska 17, Koprivnica novom sjedištu Društva.

– radove je izvođač počeo 16. ožujka 2022. godine te je njihovo procijenjeno trajanje 7 dana nakon čega će Društvo zatražili tehnički pregled HAKOM-a te izraditi novi tehnički opis radio postaje

– Uprava društva Glasa Podravine d.o.o. trenutno provodi intenzivno restrukturiranje poslovanja kako bi se namirili dugogodišnji dugovi prema dobavljačima i omogućilo nesmetano poslovanje Društva. Društvo je 25. veljače 2022. godine raspisalo Javni natječaj za prodaju nekretnine na adresi Matije Gupca 2. Koprivnica po početnoj cijeni od 3.520.000 kuna čiji je istek bio 4. ožujka 2022. godine. Na natječaj je pristigla jedna ponuda koju je imenovano Povjerenstvo ocijenilo kao prihvatljivu te očekujemo da će Skupština Glasa Podravine d.o.o. na sjednici sazvanoj za petak, 18. ožujka 2022. godine Upravi dati suglasnost za sklapanje kupoprodajnog ugovora u roku od 15 dana. Time će Društvo osigurati značajne financijske prihode iz kojih bi se zatvorile sve dospjele obveze te uložilo u nabavu suvremene radijske opremu kako u budućnosti Društvo više ne bi imalo problema s dotrajalom opremom, a time i emitiranjem radijskog programa

– zbog svega navedenog, molimo Vas da uzmete u obzir zahtjevnu financijsku situaciju u kojoj se Društvo nalazi, kao i činjenicu da očekujemo kako će ona napokon biti riješena prodajom nekretnine te da Glasu Podravine d.o.o. dopustite nastavak emitiranja na frekvenciji 94.1 MHz.«

Nadalje, od Hrvatske regulatorne agencije za mrežne djelatnosti (HAKOM) zatražena je informacija o emitiranju programa nakladnika GLAS PODRAVINE d.o.o. U svojem dopisu od 28. ožujka 2022. HAKOM u bitnome navodi kako je po službenoj dužnosti obavilo mjerenja RF spektra u Koprivnici u svrhu utvrđivanja rada FM odašiljača radijskih nakladnika koji imaju svoje FM odašiljače u Koprivnici ili u okolici Koprivnice. Mjerenja su obavljena 11. veljače 2022. u vremenu od 14:00 do 15:00 sati, te 16. ožujka u vremenu od 9:00 do 15:00 sati. Predmetnim mjerenjima je utvrđeno da nakladnik GLAS PODRAVINE d.o.o., Matije Gupca 2, Koprivnica ne konzumira svoje pravo (obvezu) proizašlu iz dozvole Broj RT-00160/2020 te ne emitira radijski program na frekvenciji 94,1 MHz. Također navode kako su od nakladnika zatražili očitovanje te su ga i primili te proslijedili u predmetnom dopisu. Navedeno očitovanje nakladnika istovjetno je onome koje je Agencija već zaprimila.

Agencija je 31. ožujka 2022. zaprimila dopis nakladnika GLAS PODRAVINE d.o.o. u kojem u bitnome navodi kako su završili radovi na postavljanju novog odašiljača te kako se planira da će isti biti pušten u rad 1. travnja 2022.

Odredba članka 90. stavka. 1. točke 2. Zakona o elektroničkim medijima (»Narodne novine« broj 111/21) propisuje kako će Vijeće donijeti odluku o privremenom ili trajnom oduzimanju koncesije ili dopuštenja pružatelju medijskih usluga ako utvrdi da nakladnik televizije i/ili radija nije počeo ostvarivati koncesiju u roku određenom ugovorom o koncesiji ili ne poštuje tehničke uvjete iz ugovora o koncesiji dulje od mjesec dana od početka ostvarivanja koncesije, odnosno prekine ostvarivati koncesiju dulje od 48 sati.

Nadalje, sadržajno identično propisuje i Ugovor Br. R-07/20 od 28. svibnja 2020. o koncesiji za obavljanje djelatnosti pružanja medijske usluge radija na području grada Koprivnice (G-KC) u članku 11. točki 2.

Vijeće je na temelju priznanja samog nakladnika GLAS PODRAVINE d.o.o. kao i na temelju dopisa HAKOM-a utvrdilo kako je nakladnik GLAS PODRAVINE d.o.o. prekinuo ostvarivati koncesiju u vremenskom razdoblju duljem od 48 sati. Naime, sam nakladnik izričito navodi u svojem dopisu od 18. ožujka 2022. kako je zbog kvara odašiljača prestao s emitiranjem radijskog programa u listopada 2021. te, također izričito navodi u dopisu od 31. ožujka 2022. kako planira s emitiranjem programa početi 1. travnja 2022. Navodi nakladnika o neprekinutom emitiranju radijskog programa putem interneta (tzv. stream) nisu pravno relevantni budući da koncesija prestaje temeljem samog Zakona i to kada prekid ostvarivanja koncesije bude dulji od 48 sati.

Kako je na neosporan način utvrđeno da je nakladnik prestao ostvarivati koncesiju u vremenskom razdoblju duljem od 48 sati, odlučeno je kao u izreci ove odluke, to jest Vijeće je donijelo odluku o trajnom oduzimanju koncesije.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom u Zagrebu u roku od 30 dana od dana primitka odluke. Tužba se predaje ili šalje neposredno Upravnom sudu u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/20-02/0011
 Urbroj: 567-06-22-18
 Zagreb, 7. travnja 2022.

Agencija za elektroničke medije
 Vijeće za elektroničke medije
 Ravnatelj Agencije
 Predsjednik Vijeća
 Josip Popovac, v. r.